ભારતના વડાપ્રધાન વિશેષ મુલાકાતે ચીન ગયા અને એક આખો દિવસ પ્રમુખ શી જિનપિંગ સાથે ગાળ્યો હતો. હવે આજીવન પ્રમુખ બની ગયેલા અને ખરા અર્થમાં ચીનના સર્વેસર્વા બની ગયેલા જિનપિંગ સાથે સીધી વાતચીતની તેમની કોશિશ હતી. તે વાતને એક મહિનો થયો તે પછી સોનાની ખાણ માટે મોટા પાયે થયેલી પ્રવૃત્તિના અહેવાલો ચીનની સરકારની નીકટ હોય તેવા હોંગકોંગ સહિતના મીડિયામાં વહેતા થયા છે. દોકલામ વખતે ભારતે મક્કમતા દાખવી હતી અને આ વખતનું ભારત એ પાંચ દાયકા પહેલાંનું ભારત નથી તે દર્શાવાયું હતું. 1962ના યુદ્ધ માટે ભારત તૈયાર નહોતું. ભારત આજે લશ્કરી રીતે વધારે સજ્જ થયું છે. ચીનનું બજેટ જંગી છે અને ભારત લોકશાહી દેશ હોવાથી તેનું સંરક્ષણ બજેટ મર્યાદિત રહેવાનું. આમ છતાં ભારતે સેનાની જરૂરિયાત પ્રમાણેના અત્યાધુનિક શસ્ત્રો માટે સતત ખરીદી કરવાનું ચાલુ રાખ્યું છે. સાથોસાથ ભારતે ડિપ્લોમિક ચેનલ અને બેકડોર ચેનલ પણ ચાલુ રાખી છે.